કહાનીમાં ટ્વિસ્ટ હવે આવે છે. ૧૯૯૮માં શાંથા નામની યુવતી સાથે મુરુગનાથમ્નાં લગ્ન થયાં. એક દિવસ મુરુગનાથમે જોયું કે તેની પત્ની માસિક પિરિયડ માટે કપડાંના ડૂચા અને અખબારોના પાનાં ભેગાં કરી રહી હતી. આ જોઈને તેને આઘાત લાગ્યો. તેણે પત્નીને પૂછ્યું તો શાંથાએ કહ્યું કે, બજારમાં મળતા સેનેટરી પેડ ખૂબ મોંઘા છે. આપણને ન પરવડે. આ વાત અરુણાચલમ્ મુરુગનાથમ્ને ખૂંચી. તેણે સસ્તા પેડ બનાવવા મનમાં ગાંઠ વાળી, તેણે પ્રાયોગિક ધોરણે હાથેથી રૂ વગરના પેડ બનાવ્યા પણ તેની પત્ની અને બહેનોએ તેનો અસ્વીકાર કર્યો. મુરુગનાથમ્ને એમ થયું કે આ વિસ્તારની ખાસ કરીને ગામડાંના વિસ્તારની મહિલાઓમાં સેનેટરી પેડ માટે જાગૃતિ ઓછી છે, તેથી તેણે મહિલાઓને કેવા પેડ ફાવશે, તે જાણવા ગામડે ગામડે જઈને મહિલાઓ સાથે ચર્ચા ચાલુ કરી, પણ મહિલાઓ આ પ્રકારની વાત કરતાં શરમાતી.